CELEX: 32020R2008
Language: ro
Date: 2020-12-08 00:00:00
Title: Regulamentul de punere în aplicare (UE) 2020/2008 al Comisiei din 8 decembrie 2020 de modificare a Regulamentelor (UE) nr. 702/2014, (UE) nr. 717/2014 și (UE) nr. 1388/2014 în ceea ce privește perioada lor de aplicare și alte ajustări relevante (Text cu relevanță pentru SEE)

9.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 414/15
               
            
         REGULAMENTUL DE PUNERE ÎN APLICARE (UE) 2020/2008 AL COMISIEI
         din 8 decembrie 2020
         de modificare a Regulamentelor (UE) nr. 702/2014, (UE) nr. 717/2014 și (UE) nr. 1388/2014 în ceea ce privește perioada lor de aplicare și alte ajustări relevante
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 108 alineatul (4),
         având în vedere Regulamentul (UE) 2015/1588 al Consiliului din 13 iulie 2015 privind aplicarea articolelor 107 și 108 din Tratatul privind funcționarea Uniunii Europene anumitor categorii de ajutoare de stat orizontale (1), în special articolul 1 alineatul (1) și articolul 2 alineatul (1),
         după consultarea Comitetului consultativ privind ajutoarele de stat,
         întrucât:
         
                     (1)
                  
                  
                     Regulamentul de punere în aplicare (UE) nr. 702/2014 al Comisiei (2) se aplică până la 31 decembrie 2020.
                  
               
                     (2)
                  
                  
                     La 8 septembrie 2018, Comisia a inițiat o reexaminare a Regulamentului (UE) nr. 702/2014, în vederea înlocuirii sale cu un nou regulament pentru perioada 2021-2027. Cu toate acestea, la elaborarea noului regulament ar trebui să se țină seama de elaborarea politicii agricole comune (PAC). Deosebit de relevantă este Propunerea de regulament al Parlamentului European și al Consiliului de stabilire a normelor privind sprijinul pentru planurile strategice care urmează a fi elaborate de statele membre în cadrul PAC (3), care prevede că statele membre trebuie să demareze punerea în aplicare a planurilor lor strategice PAC de la data de 1 ianuarie 2021.
                  
               
                     (3)
                  
                  
                     Cu toate acestea, procedura legislativă referitoare la reforma PAC se află încă în curs de desfășurare și va mai trece ceva timp până când se va adopta cadrul juridic, inclusiv actele delegate și actele de punere în aplicare aferente.
                  
               
                     (4)
                  
                  
                     Pentru a se oferi asigurarea că statele membre pot continua să beneficieze de exceptarea schemelor lor de ajutoare de stat în conformitate cu Regulamentul (UE) nr. 702/2014 și pentru a face posibilă finalizarea procesului de revizuire a regulamentului respectiv după adoptarea reformei PAC, este oportun să se prelungească perioada de aplicare a Regulamentului (UE) nr. 702/2014 până la 31 decembrie 2022.
                  
               
                     (5)
                  
                  
                     Tot până la 31 decembrie 2020 sunt aplicabile și Regulamentele (UE) nr. 717/2014 (4) și (UE) nr. 1388/2014 (5) ale Comisiei.
                  
               
                     (6)
                  
                  
                     La 29 aprilie 2019 și la 2 mai 2019, Comisia a inițiat reexaminarea Regulamentelor (UE) nr. 717/2014 și, respectiv, (UE) nr. 1388/2014, în vederea înlocuirii lor cu noi regulamente pentru perioada 2021-2027. Aceste regulamente ar trebui să rămână coerente și consecvente cu alte norme relevante pentru evaluarea ajutoarelor de stat în sectorul pescuitului și al acvaculturii, în special cu Regulamentul privind Fondul european pentru pescuit și afaceri maritime (FEPAM) (6). Deosebit de relevantă este Propunerea de regulament al Parlamentului European și al Consiliului privind FEPAM, care prevede instituirea FEPAM începând cu 1 ianuarie 2021 (7). Cu toate acestea, procedura legislativă referitoare la reforma FEPAM se află încă în curs de desfășurare. Pentru a se oferi asigurarea că statele membre pot continua să acorde ajutoare cu cuantumuri mici în conformitate cu Regulamentul (UE) nr. 717/2014 și să beneficieze de exceptarea schemelor lor de ajutoare de stat în conformitate cu Regulamentul (UE) nr. 1388/2014, precum și pentru a face posibilă finalizarea procesului de revizuire a regulamentelor respective după adoptarea reformei FEPAM, este oportun să se prelungească perioada de aplicare a Regulamentelor (UE) nr. 717/2014 și (UE) nr. 1388/2014 până la 31 decembrie 2022.
                  
               
                     (7)
                  
                  
                     Având în vedere prelungirea perioadelor de aplicare a Regulamentelor (UE) nr. 702/2014 și (UE) nr. 1388/2014, este posibil ca unele state membre să dorească prelungirea măsurilor cu privire la care s-au prezentat informații sintetizate în conformitate cu regulamentele respective. Pentru a se reduce sarcina administrativă, ar trebui ca informațiile sintetizate referitoare la prelungirea măsurilor respective, inclusiv o eventuală creștere a bugetului, să fie considerate a fi fost comunicate Comisiei și publicate, cu condiția să nu se aducă modificări de fond măsurilor respective.
                  
               
                     (8)
                  
                  
                     De asemenea, ar trebui să se adapteze Regulamentele (UE) nr. 702/2014 și (UE) nr. 1388/2014, astfel încât acestea să țină seama de consecințele economice și financiare pe care pandemia de COVID-19 le-a avut asupra întreprinderilor și să se asigure consecvența cu răspunsul general în materie de politici adoptat de Comisie, în special în perioada 2020-2021. În particular, întreprinderile care nu se aflau în dificultate la 31 decembrie 2019, dar care au devenit întreprinderi aflate în dificultate în perioada 1 ianuarie 2020-30 iunie 2021 ar trebui să rămână eligibile să beneficieze de ajutoare în temeiul regulamentelor menționate.
                  
               
                     (9)
                  
                  
                     Articolul 1 și articolele 13-43 din Regulamentul (UE) nr. 1388/2014 includ trimiteri la Regulamentul (UE) nr. 508/2014 privind FEPAM în scopul definirii operațiunilor neeligibile și al stabilirii condițiilor de acordare a ajutoarelor în temeiul dispozițiilor respective. Pentru a se asigura securitatea juridică în decursul perioadei de prelungire a Regulamentului (UE) nr. 1388/2014, trimiterile respective ar trebui înțelese ca referindu-se la Regulamentul (UE) nr. 508/2014 în versiunea aplicabilă la 31 decembrie 2020, indiferent dacă se abrogă sau nu regulamentul respectiv.
                  
               
                     (10)
                  
                  
                     Prin urmare, Regulamentele (UE) nr. 702/2014, (UE) nr. 717/2014 și (UE) nr. 1388/2014 ar trebui să fie modificate în consecință,
                  
               
                     (11)
                  
                  
                     Pentru a se asigura continuitatea ajutoarelor existente în temeiul Regulamentelor (UE) nr. 702/2014, (UE) nr. 717/2014 și (UE) nr. 1388/2014 și pentru ca întreprinderile care au devenit întreprinderi aflate în dificultate la 1 ianuarie 2020 sau după această dată din cauza pandemiei de COVID-19 să poată fi eligibile să beneficieze de ajutoare de la 1 ianuarie 2020, prezentul regulament ar trebui să intre în vigoare cât mai curând posibil după publicarea în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului (UE) nr. 702/2014
            Regulamentul (UE) nr. 702/2014 se modifică după cum urmează:
            
                        1.
                     
                     
                        la articolul 1 alineatul (6), se adaugă următoarea literă (c):
                        
                                    „(c)
                                 
                                 
                                    ajutoarelor pentru întreprinderi care nu se aflau în dificultate la 31 decembrie 2019, dar care au devenit întreprinderi aflate în dificultate în perioada cuprinsă între 1 ianuarie 2020 și 30 iunie 2021.”
                                 
                              
                  
                        2.
                     
                     
                        La articolul 9, se adaugă următorul alineat (8):
                        
                           „(8)   Prin derogare de la alineatele (1), (2) și (6), în cazul în care un stat membru dorește să prelungească măsuri pentru care au fost transmise Comisiei informații sintetizate, se consideră că informațiile sintetizate referitoare la prelungirea măsurilor respective au fost comunicate Comisiei și publicate, cu condiția ca măsurile în cauză să nu sufere nicio modificare de fond, cu excepția unei majorări a bugetului.”
                        
                     
                  
                        3.
                     
                     
                        La articolul 52, al doilea paragraf se înlocuiește cu următorul text:
                        „Se aplică până la 31 decembrie 2022.”
                     
                  
         
            Articolul 2
            Modificări aduse Regulamentului (UE) nr. 717/2014
            La articolul 8 din Regulamentul (UE) nr. 717/2014, al doilea paragraf se înlocuiește cu următorul text:
            
               „Se aplică până la 31 decembrie 2022.”
            
         
         
            Articolul 3
            Modificări aduse Regulamentului (UE) nr. 1388/2014
            Regulamentul (UE) nr. 1388/2014 se modifică după cum urmează:
            
                        1.
                     
                     
                        La articolul 1 alineatul (3), litera (d) se înlocuiește cu următorul text:
                        
                                    „(d)
                                 
                                 
                                    ajutoarelor acordate întreprinderilor aflate în dificultate, cu excepția ajutoarelor destinate reparării pagubelor provocate de dezastrele naturale și ajutoarelor pentru întreprinderi care nu se aflau în dificultate la 31 decembrie 2019, dar care au devenit întreprinderi aflate în dificultate în perioada cuprinsă între 1 ianuarie 2020 și 30 iunie 2021;”.
                                 
                              
                  
                        2.
                     
                     
                        Se introduce următorul articol 11a:
                        
                           „Articolul 11a
                           
                           Derogare de la cerințele de informare și de publicare
                           Prin derogare de la articolul 9 alineatul (5) și de la articolul 11 litera (a), în cazul în care un stat membru dorește să prelungească măsuri pentru care au fost transmise Comisiei informații sintetizate, se consideră că informațiile sintetizate referitoare la prelungirea măsurilor respective au fost comunicate Comisiei și publicate, cu condiția ca măsurile în cauză să nu sufere nicio modificare de fond, cu excepția unei majorări a bugetului.”
                        
                     
                  
                        3.
                     
                     
                        La articolul 47, al doilea paragraf se înlocuiește cu următorul text:
                        „Se aplică până la 31 decembrie 2022.”
                     
                  
         
            Articolul 4
            Aplicarea trimiterilor la Regulamentul (UE) nr. 508/2014 din Regulamentul (UE) nr. 1388/2014
            Trimiterile la dispozițiile Regulamentului (UE) nr. 508/2014 de la articolele 1 și 13-43 din Regulamentul (UE) nr. 1388/2014 se interpretează ca trimiteri la versiunea dispozițiilor respective aplicabilă la 31 decembrie 2020, indiferent dacă regulamentul respectiv este abrogat sau nu.
         
         
            Articolul 5
            Intrare în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 248, 24.9.2015, p. 1.
         
            (2)  Regulamentul (UE) nr. 702/2014 al Comisiei din 25 iunie 2014 de declarare a anumitor categorii de ajutoare în sectoarele agricol și forestier și în zonele rurale ca fiind compatibile cu piața internă, în aplicarea articolelor 107 și 108 din Tratatul privind funcționarea Uniunii Europene (JO L 193, 1.7.2014, p. 1).
         
            (3)  Propunere de regulament al Parlamentului European și al Consiliului de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 ale Parlamentului European și ale Consiliului [COM(2018) 392 final].
         
            (4)  Regulamentul (UE) nr. 717/2014 al Comisiei din 27 iunie 2014 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul pescuitului și acvaculturii (JO L 190, 28.6.2014, p. 45).
         
            (5)  Regulamentul (UE) nr. 1388/2014 al Comisiei din 16 decembrie 2014 de declarare a anumitor categorii de ajutoare acordate întreprinderilor care își desfășoară activitatea în producția, prelucrarea și comercializarea produselor obținute din pescuit și acvacultură ca fiind compatibile cu piața internă, în aplicarea articolelor 107 și 108 din Tratatul privind funcționarea Uniunii Europene (JO L 369, 24.12.2014, p. 37).
         
            (6)  Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european de pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (JO L 149, 20.5.2014, p. 1).
         
            (7)  Propunere de regulament al Parlamentului European și al Consiliului privind Fondul european pentru afaceri maritime și activități pescărești și de abrogare a Regulamentului (UE) nr. 508/2014 al Parlamentului European și al Consiliului [COM(2018) 390 final].